ОТЧЕТ

За дейността на народно читалище „ИЗГЕВ – 1929г.“ с. Ветрище за 2022 година

Уважаеми членове на народно читалище „ИЗГЕВ – 1929г.“ с. Ветрище, през изминалата 2022г. читалището започна да се връща към своето нормално функциониране, след като предходните две години бяха белязани от пандемичната обстановка в страната. Началото на миналата година беше все още под знака на пандемията и част от дейностите залегнали в културния ни план – честване на Ивановден, Йордановден, Васильовден, Антоновден и Атанасовден бяха отбелязани, без да се провеждат масови събирания. Традиционно бяха отпразнувани Бабинден, Трифон Зарезан и Свети Валентин, баба Марта, 8 – ми март, Лазаров ден и Гергьовден, последният от които е храмов празник на църквата в нашето село.

За село Ветрище датата първи май е специална, тъй като тогава се събираме на открито, за да си премерим уменията във футбола с отбори от съседните села, както и силите в другите игри, а накрая да хапнем скара и пием по питие за наше здраве. През миналата година, жители и гости на селото се събраха на поляната, където е и футболното игрище. В празника взеха участие голяма част от съселяните ни, които спортуваха и се веселиха, както тук умеем.

Голямото богатство на село Ветрище са неговите деца, които освен красиви са и много талантливи. Всички се убедихме в това през месец август, когато на площада пред читалището се проведе за пръв път празника „Мис и Мистър с. Ветрище“, в който взеха участие почти всички деца от селото. С гордост може да кажем, че празникът беше голямото събитие на миналата година и премина страхотно. Красота, таланти, танци, костюми и грим, заря и веселие, всичко в една топла вечер, на която двигател бяха нашите деца. Същите те изиграха и основна роля в събитието, а накрая бяха отличени и наградени за труда и ентусиазма си. Така село Ветрище се сдоби и първите си „Мис и Мистър за 2022г.“, които тази година да предадат короната и титлата си на новите участници. Валсът на децата беше грандиозния финал на вечерта, възхити всички присъстващи и това стана причина за покана и участие в „Празника на етносите“, организиран от Община – Шумен, който се проведе през септември в „Студентски парк“ в града. Там нашите деца отново се представиха блестящо и бяха отличени от организаторите. Същите тези деца участваха и в празника на динените фенери, който миналата година се проведе заедно с празника „Ветришко барбекю“. Тогава видяхме светлинна феерия, родена от въображението на деца, родители, баби и дядовци, които заедно бяха изработили динени фенери. Отново имаше награди и отличия за най – красива изработка. Хапнахме барбекю, като отличихме най – добрите на скарата. По традиция съревнованието беше оспорвано, а журито безпристрастно, въпреки опитите да бъде подкупено с храна и напитки. Награди имаше за най – добрите, а останалите се задоволиха с приготвеното на барбекюто.

Другото голямо събитие, което читалището организира и проведе беше ежегодния празник на „Терлика и занаятите“. Участие в празника взеха танцова формация „Звездите“ с. Ветрище, децата от детска градина „Изворче“ гр. Шумен, фолклорни групи от с. Радко Димитриево, с. Вехтово, с. Благово, с. Кочово, с. Илия Блъсково, с. Салманово, порасналите мажоретки от ОСК „Здраве - Мадарски конник – ветерани спортисти” гр. Шумен, а финалът поставиха групата за песни „Берьозка“ към читалището. На площада беше подредена кулинарна изложба, а най – голямата атракция и интерес предизвикаха мекиците, които нашите жени правиха пред гостите на празника. Уменията на ветришките жени се оцениха, като се съди по това, че всички ястия от изложбата бяха разпродадени. По волята на кулинарките, събраната сума от около 400 лева, беше дарена на читалището.

През миналата година, по инициатива на децата, се отбеляза и празника „Хелуин“. Маскирани и с викове „Пакост или лакомство“, децата посетиха къщите в селото и бяха възнаградени със сладкиши от домакините.

През 2022г. читалището в с. Ветрище стана домакин на куклен театър. Пиесата беше представена от актьори на Кукления театър в гр. Шумен, а 50 билета за децата от селото бяха платени от наш съселянин, за което читалището изказва благодарност. По наша покана на представлението присъстваха и деца от съседните села. През декември актьорите от театъра за втори път ни посетиха, за да раздадат подаръци на децата от името на читалището.

Певческата група „Берьозка“ получи покани и участва в мероприятия, организирани от читалищата на с. Вехтово и с. Кочово. Нашето читалище се отличи с първа награда в „Празника на тиквата“, организиран от читалището в с. Кочово, където участвахме в изложба за най – красиво изработена фигура във формата на тиква.

„Коледа“ също беше отбелязана подобаващо в селото. Коледарската група на селото посети всички къщи, беше посрещната с радост от стопаните, благослови всички и нарече за здраве и берекет. Част от подготовката за събитието беше отбелязано на живо в ефира на Радио – Шумен. Тази година в групата се включиха кобилата Албена и нейния стопанин. Албена танцува пред къщите и с нейна помощ до читалището бяха превозени всички дарове, които коледарите получиха. Немалката сума от около 900 лева, която беше събрана от тях, беше дарена на читалището, като желанието на групата е да бъде използвана за изграждане на тоалетна в сградата. В края на месец декември 2022г. жителите на селото се събрахме в читалището, за да изпратим годината и да се почерпим с даровете получени от коледарите. На гости ни бяха нашите приятели от групата за фолклор при читалището в с. Дибич, които танцуваха и пяха за доброто настроение на всички.

Състоянието на сградата и прилежащите части на читалището се подобрява, като през изминалата година бяха сменени прозорците на репетиционната зала със средства дарени от Фондация „Граждани за европейско развитие на Шумен“ на ПП „ГЕРБ“. Бяха почистени помещенията в читалището, в това число сцената. Беше извършен ремонт на масите и столовете. На смяна подлежат още два от прозорците на сградата и изграждане на така желаната тоалетна. Първата крачка е направена от коледарската група с нейното дарение, а за събиране на останалата сума е поставена кутия за дарения в хранителния магазин на селото. Надяваме се с общи усилия и тази идея да намери реализация.

По инициатива на кметския наместник на селото Галина Гичева и след съгласуване с читалищното настоятелство, е депозирана докладна записка в отдел „Култура“ Община – Шумен, за отпускане на средства за ремонт на читалището ни, а именно за смяна на останалите стари врати с нови, ремонт на външните стъпала и изграждане на рампа за инвалиди, ремонт на пода и смяна на завесите на сцената, ремонт на гримьорната и външната тоалетна и подмяна на преградната стена на библиотеката. Читалище „ИЗГЕВ – 1929г.“ с. Ветрище ще кандидатства по проекти за обновяване на сградния и библиотечния си фонд.

От името на членовете на читалищното настоятелство и секретар, изказвам искрена благодарност на дарителите – ППК „Орел“ за направеното дарение в размер на 1000 лева и Фондация „Граждани за европейско развитие на Шумен“, на всички които се включваха активно в мероприятията, дариха безвъзмездно труда си и помагаха в организирането на дейността на читалището.

Членове на читалищното настоятелство:

Председател:

Димитър Горчев

Членове:

Галина Гичева

Ангелина Маринова

Татяна Люцканова

Анифе Бехич

Недко Русев

Георги Георгиев

Проверителна комисия:

проф. Мийрям Салим

Атанас Бозаджиев

Красен Нончев